Leefstyloudits by Eskom verwelkomDie Majuba-kragsentrale in Mpumalanga (Foto: Eskom) Die portefeuljekomitee oor openbare ondernemings het die aankondiging dat leefstyloudits van Eskom se senior amptenare gedoen word, verwelkom. Die beleërde kragvoorsiener het sy finansiële uitslae vandeesweek bekend gemaak. Dit het ŉ enorme verlies van R21 miljard in die boekjaar tot einde Maart gely. Eskom het tydens die vrystelling van sy uitslae gesê leefstyloudits van 365 senior amptenare is gedoen om te verseker hulle “voldoen aan die hoogste standaarde vir integriteit en etiek”. Hoërisiko‑sake is reeds aan die Spesiale Ondersoekeenheid vir verdere ondersoek oorhandig. Khaya Magaxa, voorsitter van die portefeuljekomitee, het gesê die leefstyloudits is prysenswaardig, maar moet ook na raadslede uitgebrei word. Die komitee het verlede maand gevra dat dié oudits gedoen word, nadat die departement van openbare ondernemings voor hom verskyn het om sy jaarlikse prestasieplan voor te lê. Die komitee het gevra dat leefstyloudits van alle raadslede, asook die direkteurs-generaal van staatsbeheerde ondernemings, gedoen word. Luidens Eskom se finansiële uitslae het die kragvoorsiener se kontant uit bedrywighede van amper R38 miljard tot R33 miljard afgeneem. Dit is nie voldoende om skuld te betaal nie. Die geld wat hy nodig het om rente op skuld te betaal het van R44 miljard tot R69 miljard toegeneem. Eskom se skuld beloop meer as R440 miljard en die kragvoorsiener het gesê voortgesette regeringsondersteuning word benodig om likiditeit te bestuur. Besonderhede oor die grootskaalse plundering by Eskom het ook by die Zondo-kommissie wat staatskaping moet ondersoek, aan die lig gekom. Pravin Gordhan, minister van openbare ondernemings, het Dinsdag aangekondig Freeman Nomvalo, uitvoerende hoof van die Suid-Afrikaanse Instituut vir Geoktrooieerde Rekenmeesters (Saica), is intussen aangestel as Eskom se hoofherstruktureringsbeampte. Gordhan het toe gesê Nomvula se pligte sal insluit om ondersoek in te stel na Eskom se skuldlas en die verskeie voorstelle om die kragvoorsiener se skuld te verminder, asook om gesprekke tussen beleggers en Eskom se bestuur te bewerkstellig. Maroela Media het vroeër berig Tito Mboweni, minister van finansies, het vroeër vanjaar aangekondig dat die regering se voortgesette fiskale steun aan Eskom op voorwaarde is dat daar ŉ onafhanklike herstruktureringshoof aangestel word wat die plan om Eskom in drie onafhanklike dele op te deel, sal lei.